去年三月禊飲池上歲月易得忽復暮春因再宴僚屬作
作者：宋庠
朝代：宋

paragraphs: 前茲屬元巳，置酒蒼烟臺。
芳序忽復周，春風正徘徊。
懽言速僚友，亟使具觥盃。
長渠溢芳溜，列坐浮香來。
靈囂合衆樂，隠若南山雷。
舞袂紛雜襲，賓冠儼崔嵬。
美人前爲壽，顔色如瓊瑰。
況我千萬日，行樂無疑猜。
新歌裊天衢，興視行雲回。
我時語四座，茲賞誠難哉。
妙顔無再朱，白髮惟相催。
跖蹻盈聖智，孔顔罹憂摧。
區區百世後，美惡同塵灰。
吾欲挈瑶斗，踞海爲金罍。
挹茲忘憂物，與爾同嘲諧。
天地爲一朝，長短何足哀。
魯陽久不作，白日任西頹。